Over 100 skandinaver har reist til motstandskamp i Syria

Flere nordmenn enn noen gang forsøker nå å reise til Syria for å delta i motstandskampen mot regimet. Senest denne uken møtte Politiets sikkerhetstjeneste (PST) flere personer kort tid før avreise på flyplassen.

En mann fra den jihadistiske motstandsmilitsen Jabhat al-Nusra utenfor basen Raqqa-provinsen øst i Syria. STRINGER

4. mai 2013

— Disse reisene er nok den største bekymringen vi har, sier Jon Fitje Hoffmann, avdelingsdirektør og analysesjef PST.

I slutten av denne uken hadde PST samtale med flere personer på en flyplass på Østlandet kort tid før de skulle reise fra Norge til et konfliktområde.

— Vi hadde en samtale med noen personer som vi antar var på vei til et konfliktområde, sier Fitje Hoffmann.

Etter det Aftenposten erfarer var Syria trolig mål for reisen og personene var unge. PST kan ikke fysisk hindre personene fra å reise.

40 nordmenn

Siden slutten av september i fjor har flere nordmenn, deriblant profilerte ekstreme islamister, reist til Syria.

Etter det Aftenposten kjenner til mener norske myndigheter at det nå kan være opptil 40 nordmenn som oppholder seg i det borgerkrigsherjede landet.

Flere uavhengige kilder bekrefter at tallet trolig er mellom 30 og 40.

Navngitte norske personer skal hjelpe til med å organisere reisen.

2203syria.eps

Hoffmann vil ikke kommentere antall nordmenn som er i Syria, og påpeker at tallene er svært usikre.— Disse reisene er nok den største bekymringen vi har. Grunnen til det er at personer som reiser til konfliktområder får både trening og erfaring. De kan komme tilbake traumatiserte og i større grad i stand til å begå voldsaksjoner, sier han.

Flere av nordmennene som har reist kan også være i «støttefunksjoner» i Libanon eller Tyrkia.

Opplysninger om drepte nordmenn

Flere av nordmennene skal være tilknyttet den såkalte Al-Nusra-fronten, en salafist-gruppe og jihadistisk milits som kjemper for å styrte president Bashar al-Assad og ønsker å gjøre Syria til en islamistisk stat.

Gruppen står bak flere selvmordsangrep i Syria og i forrige måned bekreftet lederen for Al-Qaida i Irak, Abu Bakr al-Baghdadi, at Al-Nusra-fronten er en del av deres nettverk.

Etter det Aftenposten erfarer har norske myndigheter ubekreftede indikasjoner og opplysninger som tilsier at tre til fire nordmenn kan være drept i kamper i Syria.

Det er uklart om disse skal ha vært endel av Al-Nusra-fronten.

Informasjonssituasjonen i Syria er svært vanskelig og det er nærmest umulig å få bekreftet informasjon om hendelser i landet eller få beviser for dødsfall.

UD sier de ikke har noen bekreftede meldinger på nordmenn som skal ha mistet livet i Syria.

E-tjenesten opplyser til Aftenposten at de ikke ønsker å gi løpende oppdateringer på bildet i Syria til media, fordi detaljertinformasjon risikerer å kompromittere tjenestens kilder, metoder og kapasiteter.

Minst 30 svensker

Ifølge det som av kilder kalles et konservativt anslag, mener sikkerhetsmyndighetene i Danmark, Sverige og Norge at det er minst 100–130 skandinaver som har reist til Syria for å delta i borgerkrigen.

Les også Norske politikere tror ikke på inngripen i Syria

Det svenske sikkerhetspolitiet Säpo opplyser til Aftenposten at de er urolige for utviklingen, og at de nå kjenner til et tredvetalls personer som har reist fra Sverige for å trene seg opp, delta i voldshandlinger og slutte seg til det Säpo hevder er Al-Qaida-inspirerte grupper.Sikkerhetspolitiet sier selv at de har opplysninger om flere som skal ha reist, men at informasjonen rundt dem er mer usikker.

— Formålet med reisene er ofte å delta i ulike voldshandlinger som for eksempel attentat mot sivile, sa Jonathan Peste, Säpos sjefanalytiker for kontraterror, da årsmeldingen til sikkerhetspolitiet kom i forrige måned.

Fire svensker drept

På utenlandske nettfora, og i svenske blogger, er det opplysninger om fire navngitte svensker som de siste ukene skal ha blitt drept i Syria. Alle fire skal være bosatt i Göteborg og er i starten av 20-årene.

Les også - Ikke sett et slikt omfang tidligere

En av dem skal være mannen som opptrådte som lederen av gruppen Svenske Mujahedeen Fi Ash-Sham, som i november i fjor publiserte den første svensktalende jihad-propagandafilmen i historien.Svenske Säpo har så langt ikke bekreftet dødsfallene.

Dansker drept

Ifølge Politiets Efterretningstjeneste (PET) i Danmark skal minst 45 dansker har reist til Syria for å slutte seg til opprørsgrupper siden august i fjor.

Flertallet av dem som har reist skal ha forbindelser til miljøer, organisasjoner eller moskeer, hvor militant islamistiske holdninger er utbredt, ifølge PET. Ifølge kilder Aftenposten har snakket med kan antallet likevel være mye høyere, opp mot 70.

I mars skrev avisen Jyllands-Posten at fire dansker er drept. PET vil ikke kommentere tallet til Aftenposten.

Fakta Skandinaver i Syria Norge:Reist: Rundt 40.Drept: Ubekreftede meldinger om tre-fire personer.Danmark:Reist: Minst 45, men trolig flere.Drept: Ubekreftede meldinger om fire.Sverige:Reist Minst et 30-talls, men trolig flere.Drept: Ubekreftede meldinger om fire. To bosatt i Sverige, en svensk-jordaner og en påstått svensk-libyer.Kilder. PST, Säpo, PET, muntlige kilder, blogger, Jyllands-Posten. Vis mer

Fakta al-Nusra-fronten Heter egentlig «Jabhat al-Nusra li-Ahl al-Sham Min Mujahedeen al-Sham fi Sahat al-Jihad» (Støttefronten for det syriske folk).Er en salafist-gruppe og jihadistisk milits som gjorde seg kjent gjennom Internett i januar 2012, og har påtatt seg ansvar for en rekke militære aksjoner i Syria.Kjemper for å styrte president Bashar al-Assad og for å skape en islamsk stat bygd på salafistiske prinsipper i Syria.Gruppen ledes av Abu Mohammed al-Golani, også kjent som Al-Fateh (erobreren).Gruppen hevder selv at jihadister fra flere land har sluttet seg til den, noe som bekreftes av stadig flere sikkerhetsmyndigheter i vesten.Står bak flere selvmordsangrep og regnes for å være godt utrustet med utstyr. Vis mer

Fakta Borgerkrigen i Syria Startet med demonstrasjoner mot president Bashar al-Assads regime 15. mars 2011.Regimet slo hardt ned på de fredelige demonstrantene. Det utløste et væpnet opprør som senere utviklet seg mot full borgerkrig.Ifølge FN er 70 000 mennesker drept i løpet av to år.Opposisjonen består av en rekke grupper, blant annet Den frie syriske armé, som består av desertører fra Syrias væpnede styrker og sivile aktivister.FN anslår at minst 1,2 millioner syrere har flyktet til nabolandene, mens nesten 4 millioner mennesker er internt fordrevet – i alt nesten en fjerdedel av Syrias befolkning på 22,5 millioner. Vis mer